بیر دؤنوم نقطهسی (نقطه عطف) ساییلان تورک فراکسیونو
سوسن نوادهرضی
یوز ایل بویونجا اؤلکهده سوردورولن آسیمیلاسیون آخیمی، اؤلکهده یاشایان چئشیدلی قوملاری، دیللری و کولتورلری آلچالدیب، حؤرمتسیزلیک و باسقی آلتیندا یاشاتماغین سونوجوندا یارانان اجتماعی بوشلوق، قیروو (آبان) آیینین 7-سینده اؤز آجی اوزونو ده، شیرین اوزونو ده گؤسترمیش اولدو.
بلکه ده بیر دؤنوم نقطهسی (نقطه عطف) ساییلان بو ایلین قیروو آیینین 7-سی، اؤلکهمیزین سوسیال تاریخینین ان اؤنملی گونلریندن ساییلا بیلر. اؤلکهمیزده 7- قیروو گونو، ایکی دوشوندوروجو اولای گئرچکلشدی؛ بیریسی پاسارگاددا کوروش یانداشلارینین بؤیوک ییغیشماسی، ایکینجیسی ایسه، مجلیسده تورک فراکسیونون یارانماسی ایدی. توپلومدا ایللردیر گیزلینده- آشکاردا یاشاییب آخیشان ایکی چئشیدلی دوشونجه، ایکی فرقلی قاورام، ایکی ضدیتلی آنلاییش بو گونده آچیقجا اورتایا چیخدی.
ملت وکیللری مجلسینده قورولان تورک فراکسیونون، هئچ وئریملیلگی، هئچ ایشلهولیگی اولماسا بیله، گئنه ده ایران تورکلرینین (گئج چاتمیش اولسالار دا) دوغال و مسلم حاقلاریدیر.
اومید ائدیلیر یوز ایل بویونجا آسیمیلاسیون سیاستینین یئنیلمهسیندن خبر وئرن قیروو آیینین 7-سی، رویالاریندا فانتئزیلرینی بَسلهییب یاشایانلاری دیسکیندیریب، غفلت یوخوسوندان اویالتسین.
گئرچک بودور کی، کیملیک ایستکلری یولوندا آپاریلان مجادله و چالیشمالار، گیزلیلیک آشاماسیندان قورتولوب، آشکار و یاسال یؤنده یولونا داوام ائتمکدهدیر.
تعجب یئری بوراسیندادیر کی، بیر اؤلکهنین جمعیتینین یوزده قیریخینین (40٪)، یاسال اولاراق، ملت وکیللری مجلسینده فراکسیونونون قورولماسینی عجبا ندن بیر عده اؤلکهداشلاردان عصبیت، کین و نفرتله قارشیلاییر؟ عجبا ندن دموکراسی فریادی هر طرفدن یوکسهلن بیلگی چاغیندا، توپلوموموزون یوزده قیرخینی ایچهرن انسانلارین تمل و دوغال حاقلارینین گرچکلشمهسی، همن اؤلکهداشلاریمیزین کؤتومسر و دوشمانجا توتومونا (نگرش بدبینانه) سبب اولور؟
اسلامی شورا مجلسینده تورک فراکسیونو، ایراندا یاشایان تورکلرین اجتماعی- فرهنگی- مدنی حقلرینی گلیشدیریب قورومالی، و غیر منصفانه- غیر ضروری قانونلاری دهییشیب، عدالتی بو اجتماعی- فرهنگی مسئلهده یاراتمالیدیر. بئلهجه ملتین رایینی و کؤنلونو قازانمیش اولار. ملتین رضایتی اولونجا، باری تعالانین دا رضایت و محبتی اونون دالیسیجا گلر.
گؤرونور ایرانین سیاست آلانیندا دقت چکیجی، فرقلی و وئریملی دهیشمهلر اولوشماقدادیر.
نوع مطلب :
برچسب ها :
لینک های مرتبط :
azb_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab pes_Arab prs_Arab